Ouderdom | MaanKind
10 Maandag Des 2012
Luo Meizhen, Madiba, Nelson Mandela, ouderdom
Snaaks hoe kleintjies oor ouderdom dink. Ek moet gewoonlik eers uitwerk hoe oud ek is as iemand vra, hoewel ek weet dis so middel vyftigs rond. Kiara krulkop kleinkind reken nou die dag sy mag nie met pappa se game speel nie, want sy is nog nie eers vyf en 'n half nie… Eers as sy ses is mag sy. Tref dit my toe, ek sal moet gewoond raak aan die gedagte dat ek nou nader aan 60 as aan 50 is… Snaakse gedagte, waarop ek toe nou nie wil kondentreer nie
Ouderdom het wel sy voordele: Gratis bankdienste, afslag by baie plekke. Net voorverlede week is ons as pensionarisse teen afslag in by die Body Worlds uitstalling.
Maar die beste, beste deel van ouer word is die terugkyk. Jykan jou foute sien, en dit nie weer maak nie. Jy is rustiger, want jou gedrag word nie meer gemotiveer deur ander se verwagtinge nie. Jy kan ook NEE sê. Maklik ook. Jy weet wat motiveer mense, jy kan kyk na hulle gedrag en saggies jou kop skud. Want jy weet elke ou moet sy eie paadjie stap. En self verantwoording doen vir sy eie dade, en leef met homself, sy gedagtes en sy dade.
Maar hoe oud wil mens nou word? 'n Dokter het een dag vir my ma gevra toe sy geskok is oor 'n diagnose: Maar tannie, waaraan wil jy dan eendag doodgaan? Met alle respek en deernis aan Mnr Mandela. Ek verstaan nie dat mense iemand van sy ouderdom wil terugbid nie. Laat hom gaan, met die waardigheid wat sy lewe gekenmerk het.
Hoeveel lewensdrif en kwaliteit van lewe sien jy in hierdie 127-jarige? Dit is tog nie wat jy iemand gun as jy aanhou om iemand terug die lewe in te bid nie?
Rus. Gaan. As dit jou tyd is. Liefde en vrede.
5 thoughts on "Ouderdom"
11 Desember, 2012 om 12:40 nm
Toe ek vanoggend oor die radio hoor van almal wat so beterskap bid toe wonder ek ook hoekom? Die man het 'n vol, besige lewe gehad en as dit jou tyd is…
11 Desember, 2012 om 11:41 vm
Jy is getag
11 Desember, 2012 om 8:07 vm
My ma het altyd vir my gesê ek gaan moeilik oud word omdat ek nie stil en stemmig my pad gegaan het nie. Oudword is voorwaar 'n vreemde ondervinding…. met tye is ek te bly ek trek nou hier op my paadjie, en op 'n anderdag voel ek sommer vies daaroor.
11 Desember, 2012 om 7:19 vm
Maankind, ek stem volmondig saam…sal darem nou nie graag giftige sampioene (!!) uitdeel nie, dood is 'n gegewe, hartseer ook, lekker ding van ouer word , mens onthou -soms- kyk terug-soms- en dit hang af wat elke mens met herinneringe maak, of jy begrafnis hou en of jy lag! Sterre vir jou .
10 Desember, 2012 om 10:46 nm
dit is so waar. Roelf se altyd ek moet asseblief vir hom 'n giftige sampioen voer voor hy so oud word.